**עלמה זֹהר** (נולדה ב-6 ביוני 1977 בירושלים) היא זמרת, מוזיקאית, פעילה חברתית ישראלית ו"זמרת השנה" לשנת 2008.

ביוגרפיה
--------

זהר נולדה בשכונת רחביה שבירושלים. בתם של האמן ישראל זהר, ואורנה זהר. אמה נישאה בשנית, כשעלמה הייתה צעירה, ליענקל'ה רוטבליט.

זהר למדה בבית הספר הניסויי ירושלים.

ב-2002 סיימה בהצטיינות את לימודיה במחזור השני של מגמת תסריטאות בבית הספר סם שפיגל שבירושלים.

בבגרותה עסקה זהר בנגרות.

קריירה
------

### מוזיקה

רק בשנת 2003 החלה זהר לעסוק במוזיקה, לקחה חלק בהרכב רגאיי שחיבר וביצע מוזיקה באנגלית, אך לא שרד לאורך השנים.

בשנת 2008 הוציאה זהר את שירה הראשון, "עם הגב", אותו כתבה והלחינה, שהפך במהרה ללהיט בתחנות הרדיו. לאחר חודש הוציאה שיר נוסף שכתבה והלחינה, "אגו טריפ", ששבר את שיא ההשמעות לשבוע של שיר בתחנות הרדיו הישראליות, עם 145 השמעות בשבוע אחד. במאי החלה זהר לכתוב טור אישי במוסף "24 שעות" של ידיעות אחרונות.

דברי, אלבום הבכורה שלה, בהפקה מוזיקלית של אסי איילון, יצא בקיץ 2008 וזכה להצלחה גדולה כבר ביציאתו. את 12 שירי האלבום, כתבה והלחינה בעצמה. שירי האלבום משלבים שפה והגשה מיוחדות הלקוחות ממוזיקת עולם, פולק ורוק. עם להיטים כמו "שיר אהבה אינדיאני (Miguel)", "אגו טריפ", "עם הגב" ו"דע" – קטפה זהר את כל התארים האפשריים באותה שנה, במצעדי הפזמונים השנתיים של רשת ג' ושל גלגלצ לשנת ה'תשס"ח זכתה זהר בתואר "תגלית השנה". כמו כן זכתה בתואר "זמרת השנה" במצעד גלגלצ.

האלבום זכה להצלחה גדולה, והגיע למעמד זהב כחודשיים לאחר צאתו, ובהמשך אף למעמד פלטינה (40,000 עותקים). בשנת 2009 הקליטה מחדש את "כמה טוב שבאת הביתה" מאת אריק איינשטיין. גרסתה הופצה כסינגל רשמי על גבי תקליטור ודורגה במקום ה-29 במצעד העברי השבועי של רשת ג'.

ב-2010 יצא אלבומה השני, שלושים ושלוש. בין השירים באלבום: "התרגשתי לקראתך" "ממצרים" שיצאו כסינגלים ו"אוניות" – שהלחין גבע אלון שגם משתתף באלבום.

בשנת 2013 שיחקה בסדרת הטלוויזיה "מקימי" ששודרה ב-HOT, לצד מוקי ויעל פוליאקוב.

אלבומה השלישי, לחם אהבה, יצא בחורף 2014. השלמתו של האלבום התאפשרה בעזרת פרויקט "הדסטארט" והודות ל-591 תומכים שהשתתפו בקמפיין הגיוס המוצלח. מכירה מראש של האלבום טרם יציאתו אפשרה גיוס הון על מנת להפיק אותו בלי סיוע של חברת תקליטים או גופים מסחריים.

ביולי 2015 יצא פלא – אלבום ראשון לילדים פרי עטה. האלבום הגיע למעמד של אלבום זהב וזכה לביקורות מעולות ולחיבוק חם מקהל המאזינים.

בפברואר 2018 יצא לאור מיני-אלבום חדש בן שישה שירים (EP) – חיים משוגעים, פרי שיתוף הפעולה בין עלמה זהר לבין דודו טסה וניר מימון שהתבטא בשירים "כחולת עיניים", "חיים שלי" ו"על החיים ועל המוות". עוד באלבום שיתופי פעולה עם שותפה ארוך השנים אסי איילון, עם המשורר שלומי חתוכה, רון בונקר, אילן דמרי ועוד.

עלמה זהר גם מרצה במכללת "הד – הקריה האקדמית אונו" ומעבירה סדנאות כתיבה למוזיקאים ברחבי הארץ.

### פעילות חברתית

בשנים האחרונות, לצד הוצאת אלבומיה וסיבוב ההופעות ברחבי הארץ, היא מורגשת גם בפעילותה החברתית וכתיבתה העיתונאית.

משנת 2008 ועד היום, כתבה וערכה עשרות כתבות ראיונות וטורים בנושאים חברתיים ואקטואליים (ביניהם, טור קבוע בידיעות אחרונות, *Xnet* ואת).

במהלך השנים העבירה מפגשים והרצאות בנושאים כמו היחס לזר, זהות ישראלית יהודית בחברה רב-תרבותית, זכויות אדם ועוד, כמו גם כיתות אומן וסדנאות משותפות עם שהרה בלאו, ניסים קלדרון ושיבי פרומן.

בחודש מאי 2022 הוציאה זהר ספר ילדים בשם "תיבת הצבעים". האיורים לספר צוירו בידי אביה, ישראל זהר.

חיים אישיים
-----------

הייתה נשואה לאסף תעוז, עמו התגוררה כחמש שנים במושב נס הרים.

בשנת 2005, לאחר שהתגרשה, נסעה זהר לפסטיבל מוזיקה באתיופיה. היא החליטה להמשיך ולטייל במדינה תקופת מה. בעת ששהתה בצפון המדינה הכירה תושב מקומי בשם טמסהגן והייתה איתו בזוגיות. זהר התגוררה בבקתת הבוץ של משפחתו. בהמשך[דרושה הבהרה] נאלצה לשוב לישראל והזוגיות ביניהם הסתיימה. לאחר ששבה לישראל הכירה בן זוג ישראלי בשם שחר, ושמרה על קשר ידידותי עם טמסהגן. בן זוגה התנגד לקשר עם האזרח האתיופי (על האירועים הללו נכתב "שיר אהבה אינדיאני (Miguel)").

זהר מתגוררת בהוד השרון. ב-2013 נולד לה בן.

אחיה למחצה מצד אביה הוא המוזיקאי מתן זהר, הידוע בשם הבמה Mat Zo (אנ'), אומן בין-לאומי המפיק בסגנונות ההאוס והדאנס.

דיסקוגרפיה
----------

|  |  |
| --- | --- |
| אלבומי אולפן
* 2008: דברי
* 2010: שלושים ושלוש
* 2014: לחם אהבה
* 2015: פלא
 | מיני-אלבומים
* 2018: חיים משוגעים
 |

קישורים חיצוניים
----------------

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: עודף קישורים חיצוניים, יש לשלבם כהערות שוליים במקומות המתאימים בערך.
ויקישיתוף מדיה וקבצים בנושא **עלמה זהר** בוויקישיתוף
* עלמה זהר, ברשת החברתית אינסטגרם
* עלמה זהר, במסד הנתונים הקולנועיים IMDb (באנגלית)
* עלמה זהר, באתר שירונט
* עלמה זהר, באתר ספוטיפיי
* עלמה זהר, באתר MusicBrainz (באנגלית)
* עלמה זהר, באתר Discogs (באנגלית)
* עלמה זהר, באתר Tab4u
* עלמה זהר, באתר בנדקמפ
* עלמה זהר, באתר MOOMA (בארכיון האינטרנט)
* מידע על עלמה זהר בקטלוג הספרייה הלאומית
* עלמה זהר - עמוד פייסבוק רשמי
* ערוץ היוטיוב של עלמה זהר
* בלוג שבועי - עלמה זהר ב־XNET
* תימורה לסינגר, המשיכי לדבר, באתר ynet, 28 ביולי 2008
* מירב מורן ולטר פולק, ‏אגו טריפ - סיבוב הופעות, באתר גלובס, 9 בפברואר 2009
* נויה כוכבי, עכבר העיר אונליין, עלמה זהר ויענקל'ה רוטבליט, האיחוד, באתר הארץ, 10 ביולי 2009
* סרטונים עלמה זהר :"מפחיד לא לחזור בתשובה", בערוץ "אורות – טלוויזיה יהודית", 13 במרץ 2011
* איילת שני, מגה מיינסטרים, מגה מתבודדת, באתר הארץ, 10 באוגוסט 2012
* חן זורע, "ירושלמית בגלות": בגובה העיניים עם עלמה זהר, באתר nrg‏, 21 באוגוסט 2012
* תחנות התרבות של עלמה זהר, באתר nrg‏, 22 באוקטובר 2013
* ליאת רון, ‏עלמה זהר: "להיות שלמה ארצי או זמר מזרחי זו עבודת פרך", באתר גלובס, 4 בינואר 2014
* יואב קוטנר, לא עובדת בשביל אף אחד, באתר ישראל היום, 10 בינואר 2014
* בת אל חכם, עלמה זהר בשיחות עם אלוהים, באתר nrg‏, 28 בפברואר 2014
* טל אנגלשטיין, עכבר העיר אונליין, שירי הלל: הקריירה החדשה של עלמה זהר, באתר הארץ, 13 באפריל 2016
* יקי הפשטיין, מוצש, בזכות הכעס: עלמה זהר גדלה דרך קושי, באתר nrg‏, 30 בספטמבר 2016
* אסף נבו, דברים בעלמה, באתר ישראל היום, 22 בפברואר 2018
* שיר זיו, "אני אדם בכיין. בבית שבו גדלתי מייללים עד היום בלי הפסקה", באתר ישראל היום, 7 במרץ 2019

הערות שוליים
------------

1. ↑  נרקיס טפלר‏, עלמה זהר הקדימה את יציאת האלבום לפי דרישת הקהל, באתר וואלה!‏, 20 ביולי 2008
2. ↑  *שיר אהבה אינדיאני | עלמה זהר – מתוך ההסכת (פודקאסט) "שיר אחד" | כאן*, נבדק ב-2019-02-13
3. ↑  עלמה שכולה זהב, MOOMA
4. ↑  9.7.2009 – פזמונט, באתר pizmonet.co.il

| עלמה זהר |
| --- |
| אלבומי אולפן | דברי • שלושים ושלוש • לחם אהבה • פלא |
| מיני-אלבומים | חיים משוגעים |
| ערכים קשורים | "24 שעות" (ידיעות אחרונות) • "מקימי" • מאט זו (אח למחצה) |

| עלמה זהר – סינגלים |
| --- |
| דברי | "עם הגב" • "אגו טריפ" • "שיר אהבה אינדיאני (Miguel)" • "דע" |
| שלושים ושלוש | "התרגשתי לקראתך" • "ממצרים" • "אוניות" |
| לחם אהבה | "מצב הרוח" • "ניצחונות" • "אושר גדול" • "צונאמי" |
| פלא | "אם" • "ילד יפה" |
| חיים משוגעים | "כחולת עיניים" • "דגים" • "תפתח" • "חיים שלי" • "על החיים ועל המוות" • "לב כנוע" |
| סינגלים אחרים | "כמה טוב שבאת הביתה" • "ברוש" • "1969" • "איפכא מסתברא" |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297615005171
* MusicBrainz: afddff07-f3e4-4271-973b-2f3aceaf8295
* VIAF: 297092140
* WorldCat (עם VIAF): 297092140

 |